《晚出溪上将登武山不果》
元代·刘崧

理筴迈前路，将言陟高岑。中途阻且艰，忽复至夕阴。

林木郁萧阻，烟雾亦何深。不见好鸟翔，但闻哀猿唫。

重明曷由际，怅望此嵚崟。恒恐岁年暮，遂为霜雪侵。

恻怆不能言，泪下忽沾襟。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。